Stappe teen werkers nadat hulle riool in veld stortArgieffoto Leon Pretorius, bestuurder van water en sanitasie by die Naledi plaaslike munisipaliteit, het Woensdag gesê die voorval is Maandag aangemeld en ŉ ondersoek is van stapel gestuur. “Dit is waar dat rou riool gestort is. Dit word nie toegelaat nie; dit is nie ons beleid om rou riool in ŉ veld te stort nie,” het hy gesê. Hy het bevestig daar sal stappe teen die werkers gedoen word. Die Demokratiese Alliansie (DA) het gesê hulle het fotografiese bewyse dat die werkers die riool in ŉ veld naby die Devondale-nedersetting uitgepomp het. Louwna Pretorius, DA-raadslid in die munisipaliteit, het gesê dit is die tweede keer vandeesmaand dat beeldmateriaal deur middel van kameras toon hoe werkers riool in die veld uitpomp. Volgens Pretorius het Modisenyane Thompson Segapo, die munisipale bestuurder, voorheen belowe om die rioolstorting-probleem aan te raak, maar nog niks daaraan gedoen nie. “Daarom sal die DA Segapo by die Groen Skerpioene aangee,” het sy gesê. In Augustus het Pretorius beweer rou riool vloei in Vryburg se strate weens stukkende rioolpype te wyte aan ŉ algehele gebrek aan instandhouding van die rioolstelsel. “Sommige inwoners het permanent riool wat in hul erwe opdam,” het sy gesê.